**Tanja Szewczenko** (s. 26. heinäkuuta 1977 Düsseldorf) on saksalainen taitoluistelija, joka kilpaili yksinluistelussa. Hän voitti urallaan muun muassa kaksi aikuisten arvokisamitalia, MM-pronssia vuonna 1994 ja EM-pronssia vuonna 1998. Luistelu-uran jälkeen hän on luonut uraa näyttelijänä.

Kilpaura
--------

Düsseldorfer EG:tä seuratasolla edustanut Szewczenko aloitti luisteluharrastuksen vuonna 1979 ja kilpaili ensimmäisen kerran vuonna 1984. Hän harrasti lapsena taitoluistelun lisäksi balettia.

Juniorina Szewczenkon paras saavutus oli pronssimitali vuoden 1993 nuorten maailmanmestaruuskilpailuista. Aikuisten maailmanmestaruuskilpailuissa hän kilpaili urallaan neljästi (vuosina 1993, 1994, 1996 ja 1998) ja Euroopan-mestaruuskilpailuissa viidesti (vuosina 1993, 1994, 1995, 1996 ja 1998) sijoittuen joka kerta kärkikymmenikköön. Hän voitti vuonna 1994 MM-pronssia ja vuonna 1998 EM-pronssia. Talviolympialaisissa Szewczenko kilpaili urallaan kerran, Lillehammerissa 1994. Hän sijoittui tuolloin kuudenneksi.

Szewczenkon oli tarkoitus kilpailla myös Naganon olympialaisissa 1998, mutta joutui flunssan vuoksi vetäytymään viime hetkillä. Aiemmin häneltä jäi väliin koko kausi 1996–1997 vakavan virusinfektion vuoksi.

Szewczenko voitti Saksan-mestaruuden kolmesti, vuosina 1994, 1995 ja 1998. Vuoden 1994 Saksan-mestaruuskilpailut saivat huomiota kaksinkertaisen olympiavoittajan Katarina Wittin palattua kilpajäille kuuden vuoden tauon jälkeen. Witt sijoittui kilpailussa hopealle. Muista kilpailuista Szewczenko voitti muun muassa Nations Cupin vuosina 1993 ja 1997 sekä NHK Trophyn vuonna 1997.

Kilpauran jälkeen
-----------------

Szewczenko lopetti kilpauransa taitoluistelijana vuonna 2000. Hän on tämän jälkeen jatkanut lajin parissa esiintymällä luistelunäytöksissä, muun muassa *Holiday on Icessa*. Hän on myös ollut tuomarina Saksan *Dancing on Ice* -televisio-ohjelmassa vuonna 2006.

2000-luvun alussa Szewczenko aloitti uran näyttelijänä. Hän on muun muassa näytellyt Kati Ritteriä saippuasarjassa *Unter uns* vuosina 2002–2005 ja Diana Sommeria toisessa saippuasarjassa *Alles was zählt* vuosina 2006–2009 sekä 2016–2018.

Vuonna 2014 Szewczenko oli kilpailijana televisio-ohjelmassa *Let’s Dance*, Saksan versiossa *Tanssii tähtien kanssa* -formaatista. Hän sijoittui kilpailussa toiseksi parinsa Willi Gabalierin kanssa.

Yksityiselämä
-------------

Szewczenko on ollut vuodesta 2020 naimisissa taitoluistelija Norman Jeschken kanssa. Pari oli ollut ennen avioliittoa yhdessä jo vuodesta 2008. Heillä on kolme lasta, vuonna 2011 syntynyt tytär sekä vuonna 2021 syntyneet kaksospojat.

Lähteet
-------

1. 1 2  Tanja Szewczenko *Olympedia*.  (englanniksi)
2. ↑  VITA - biography *tanjaszewczenko.de*.  Arkistoitu 5.12.2022. Viitattu 23.4.2022. (englanniksi)
3. ↑  Figure Skating *tanjaszewczenko.de*.  Arkistoitu 5.12.2022. Viitattu 23.4.2022. (englanniksi)
4. ↑  profile *tanjaszewczenko.de*.  Arkistoitu 23.4.2022. Viitattu 23.4.2022. (englanniksi)
5. 1 2 3  Höhepunkte *tanjaszewczenko.de*.  Arkistoitu 5.12.2022. Viitattu 23.4.2022. (englanniksi)
6. ↑  Longman, Jere: Flu Symptoms Force Tanja Szewczenko to Withdraw *The New York Times*.  16.2.1998. Viitattu 23.4.2022. (englanniksi)
7. ↑  Hersh, Phil: COMEBACK A SUCCESS, SAYS WITT *Chicago Tribune*.  16.1.1994. Viitattu 23.4.2022. (englanniksi)
8. ↑  PLUS: FIGURE SKATING -- NHK TROPHY; German Woman Overcomes Maladies *The New York Times*.  30.11.1997. Viitattu 23.4.2022. (englanniksi)
9. ↑  figure skating shows *tanjaszewczenko.de*.  Arkistoitu 5.12.2022. Viitattu 23.4.2022. (englanniksi)
10. ↑  TV-Appearance *tanjaszewczenko.de*.  Arkistoitu 5.12.2022. Viitattu 23.4.2022. (englanniksi)
11. ↑  TV shows / movies *tanjaszewczenko.de*.  Arkistoitu 5.12.2022. Viitattu 23.4.2022. (englanniksi)
12. ↑  Tanja Szewczenko beschreitet neue Wege *RP Online*.  16.10.2018. Viitattu 23.4.2022. (saksaksi)
13. ↑  Alexander Klaws gewinnt „Let’s Dance"! *miss.at*.  2014. Viitattu 23.4.2022. (saksaksi)
14. ↑  Ex-„AWZ"-Star Tanja Szewczenko & Norman Jeschke haben heimlich geheiratet *RTL News*.  22.10.2020. Viitattu 23.4.2022. (saksaksi)
15. ↑  Ihre Zwillinge feiern großen Meilenstein *Gala*.  28.10.2021. Viitattu 23.4.2022. (saksaksi)

Aiheesta muualla
----------------

* Kuvia tai muita tiedostoja aiheesta **Tanja Szewczenko** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa

 |
|  |
| Henkilöt | 
* Deutsche Biographie

 |

 |